送宣宗禹保寧軍掌書記
作者：樓鑰
朝代：宋

paragraphs: 宣之爲姓世所稀，暇日試爲君家推。
宋之宣公舍與夷，子孫相承此爲基。
或云出自魯宣伯，元和姓纂言則非。
西京功臣虎與義，侯封累世皆宗枝。
盛哉雲陽宣巨公，光武稱其勝二龔。
酆爲司空懷在趙，遥遥久矣無亢宗。
君家本自太末來，世以儒術爲家風。
尚及詹識諸父行，君方髫齔成孤童。
艱難歷徧屹中立，五行俱下攻時習。
自從一登賢士庭，貴名日起人誰及。
舍選真似青銅錢，一躍龍門浪三級。
吾鄉驚喜破天荒，歸見朋儔愈謙挹。
寶婺古郡名浙東，往泛綠水依芙蓉。
如君入幕假途爾，及今民事宜加工。
亨途萬里才發軔，摻袪勿使金樽空。
從今家聲當愈大，坐使宣氏崔盧同。